khistorydata/jeongjo-sjw-relations huggingface dataset:
정조 19년
任希存以奉常寺言啓曰濟州封進去甲寅十二月令宗廟薦新乳柑洞庭橘及來三月令宗廟薦新靑橘來到本寺臣進詣看品則乳柑二百八十八箇洞庭橘二百八十八箇靑橘二百七十八箇封進而竝與加封腐傷頗多擇其可合薦進者乳柑僅滿二百七十六箇洞庭橘僅滿二百六十六箇靑橘僅滿一百四十一箇矣在前如此之時或有減數薦新之例今亦不得已依前例宗廟各室乳柑十九箇洞庭橘十九箇靑橘十箇推移封進而莫重薦新如是苟艱事體至爲未安當該封進官濟州牧使李禹鉉推考何如傳曰允
정조 19년
任希存以賑恤廳言啓曰依下敎濟州狀啓持來人十二名處各米三斗式依例分給之意敢啓傳曰知道
정조 19년
右參贊金尙集疏曰伏以臣卽一視蔭之殘喘耳向叨憲除倉卒承命事事顚錯衰聵溺職之罪前後避辭亦旣自列論厥辜犯合被大何而聖度曲諒特蒙恩遞官秩如舊且感且悚繼以恧蹙曆廔日而靡所自措乃者諫疏出矣旣在臺職而不持笏記雖値齋日而不陳所懷事會急滾神思昏錯臣固自訟人豈曲恕以此爲罪愧服不暇而至若慢於聲討亦可推知一句語何其不舒究之至此也顧今奸賊自斃天討未行輿憤所激人皆可誅臣於伊筵伏承勿退待之批乃以目下懲討事纔發言端而嚴畏之下未克畢說其時事實庶幾天鑑之俯燭臣何必費辭多辨而若臣之所慙痛者則有之庸闇之質重以衰鈍及登前席昏昧聵聵醜拙畢露乃於耄及之年名登簡書至被情外之斥自顧靦然尙雖尤哉連値淸齋猒然泯默今始略暴危懇仰瀆宸嚴伏乞聖慈俯垂矜憐亟降威罰以謝人言以靖私義不勝大願臣無任云云答曰省疏具悉卿其勿辭行公
정조 19년
右尹權裕疏曰伏以臣之憃騃顓劣百無肖似不惟臣自知之夫人而皆知之而幸逢聖明之朝濫蒙陶甄之澤低回散秩而屢勤湔拂觸犯時諱而曲加庇覆夤緣倖會曆揚華顯之班節次推遷驟躋緋玉之列人微才蔑莫報高天厚地之恩而感鐫誠深徒切銜珠結草之願矣不自意洪私愈摯除旨荐下騎省春曹次第猥玷臣是何人而兜攬至此也固當竭蹶趨承少效奔走而始緣疾病之難强終愧涯分之不稱一味違倣竟未伸叨謝之忱私心兢惶若隕淵谷乃於千萬夢寐之外因大僚筵奏而特許陞擢亞卿繼而有京兆佐貳之命臣且驚且疑惝怳震悸誠不知措躬之所也夫亞卿之秩卽周官命德之器也上而虛授則有欠愼簡政下而竊據則自速冥升之誚如臣之不肖無用者固不可擬議於命德之器矣今若貪戀榮寵怵畏義分揚揚冒膺視若固有則蚊山鶴軒之譏雖不足恤而其於累聖上則哲之明壞淸朝官房之重何哉況伏見大僚筵奏之辭尤有所不敢當者其所謂樹立卓然者似指臣向日一疏而夫爲君父辨誣爲朝廷討賊是特臣子之常職耳伊後一朔之間尙未聞聖誣之快辨奸賊之嚴討則臣言之無效從可知矣尙何有樹立之可言至若文學操守等說無一毫近似於至愚無知之賤品奉攬以還自不覺顔騂而背汗又安敢裒然承當有若眞有所存者乎抑又念臣天質狷素習狂戇自夫入臺之初不愼口業苟有關於斯文世道之變則或不無屢牘而歷論者數十年來仇怨滋多訾謗橫生終至於貽羞門戶延禍身家雖嘗咋指自悔而猶不能知止目下奸賊之懲討固是一世之所大諱而臣又妄言之欲以寸筳而撞鍾隻手而障河其能免摧折而沒溺者必無幸矣尤豈不凜然可懼哉以公以私左思右量萬無冒沒承膺之望玆敢披瀝肝血仰瀆崇嚴而連値淸齋之時今始進呈伏乞天地父母俯諒由中之懇特垂體下之恩亟命收還臣新除爵秩仍治臣逋慢之罪以重公器以安私分焉臣無任云云答曰省疏具悉卿其勿辭行公
정조 19년
司諫魚錫齡疏曰伏以五慶咸湊三冊齊獻聖孝克伸邦籙彌昌八域蹈忭大小同情臣聞勛華撫世而四凶爲朋禹啓治隆而有扈干紀上古猶然後世可知亂臣賊子何代無之而炳幾於危疑之際痛斷於容忍之餘符虞帝之誅凶邁夏后之征扈磊落光大轉移如神由漢唐以來豈有若殿下之庚子大處分今日辨聖誣之雷勵風動者乎太平萬歲家謠而戶頌如臣不武猶且于于猥隨臺端獲覩乾旋一二論啓草草可愧而僚席所發固多聳觀嗚呼今日以前豈嘗聞伏馬之鳴臺烏之聲乎尋常官箴皆屬時諱威喝百出壅蔽相習四百風采之地寥寥幾時而今焉渙發鼓作其捷如響一日復禮天下歸仁之盛幸而親灸於今日矣公議方振人心易慮凶險餘孼庶亦知懼而此又難望其必然者庚子不遠而尙有賊俊暗地醞釀極到於矯誣聖德前唱後喁其勢滔天此何故歟嘻彼庚子賊勢之薰灸排布幾危宗國而至今懲討太闊僅謂之如距斯脫則可也若謂之如草鋤根則此正古所謂全未全未尙畏之在者竊恐近之而東浚果出矣雖幸朝陽一鳳上格天聽而鬼誅徑加輿憤未洩筆鉞粗奮盤締未究其所懲討不過如庚子而止則方來之患無窮之憂凜然寒心伏願殿下益奮乾斷明行天討使聖誣快辨王章無墜焉噫逋兆有藪魑魅咸歸勢利成市駔驓竝趨而若論其聲氣巧密情態醜穢洪檍之狐媚李亨元之奴事不忍正視也百花夜會洪氏之二子最號幕賓千金歲餽錦營之十馱至播巷說噫其甚矣白首殘齡所求何事而蝨附蠅營視爲家計黑頭宰列於分已踰而斗會箕斂專資賄遺此而若歸之於脅從罔治之科則當此一初淬勵之會士夫之命義何以砥之行路之唾罵何以解之洪檍之纔因他罪先施邊竄差强聽聞而中途徑宥大關失刑臣謂亟命仍前押遣忠淸監司李亨元同施其律斷不可已也臣且伏見具庠李致中徐配修三人之名遽入於恩敍之中竊不能慨惜也始也殿下之俯循臺論旣不以其言謂非公議而律名之減從薄罷已失太寬曾不幾日遽爾疏滌先王象刑之義寧若是乎職在惟允者未聞有爭執覆難如古昔盛事而具庠特敍之下反以李致中之同罪宜敍晏然警咳此何擧也微眚薄過罪同罰異者雖有提稟之例而臺彈論勘事體自異則藉曰生疎新進昧於朝法亦不可無警臣謂三人等收敍之命亟令還寢當該提稟承宣亦施譴罷之典宜矣仍伏念臣百無一用自知甚熟每奉除旨彌增惶汗向値歲首朝參之日黽勉暫出雖急於有事討賊淺拙之辭無足日贊衰謝之質全沒風裁此固萬萬不堪而素患痰癖之疾每當交節輒發如期乍歇乍劇廢食失寢種種難强之形雖不敢煩浼淸嚴而虛縻旣久瘝曠可戒疾痛之呼悶迫宜諒伏乞天地父母俯垂矜察亟令鐫遞臣所帶職名仍令所司議臣瀆擾之罪以肅朝綱不勝幸甚臣無任云云答曰省疏具悉首陳事是矣而凡事貴在先立其大本太銳太速未必爲悠久之方矣然任他荏苒還恐依進洞董此在輔相之隨處承佐曾以明諭一節發端於前席而姑非其時且思之洪檍事論人豈或乃爾李亨元亦豈成說重臣雖有載誼錦伯素昧不啻若風馬牛苟欲淬勵宜禁以此沒模捉之搏擊後勿若當該承宣事收敍者卽不過罷職輕罪則同罪未敍之援例警咳因其職且況提撕於筵席者乎爾其勿辭察職
정조 19년
兵曹判書沈煥之疏曰伏以臣中權重任於臣庸瑣誠不近似叨膺恩命今過半月而觸事昧昧無往非罪矣日昨別雲劍望以前大司憲具㢞擬入於預差以至受點而㢞時在譴罷之中臣不致愼於注措之際而到今原望自在則詎敢諉之曰事已過而幸蒙聖上之曲庇矣遂自晏然仍爲掩覆之計乎夫如雲劍之尋常排望猶然做錯凡政注之大於此者將如之何哉推此以往則大必僨誤國事小亦僇敗臣身不能終受我殿下陶甄之洪恩者決矣況今守禦使沈頤之臣之再從弟也以臣等孤寒之蹤偏彼不世之殊私乃躋匪分之峻秩相對震惕不知死所至若師垣之長是豈同堂弟兄之所可濫叨而竝列者哉且於淸禁宿衛之地掖隷醉鬧古所未聞若使臣稍有威稜得爲此輩之所畏憚則不應如是也今何敢委罪於當該堂郞而臣則以幸逭爲能哉昨朝臣又伏奉詞垣除旨此有自來情勢不敢冒膺者也伏乞聖慈特賜鑑諒亟命鐫改臣所叨兵曹判書弘文提學之任以安私分仍治臣前後不職之罪以肅朝綱焉臣無任云云答曰省疏具悉卿其勿辭行公
정조 19년
同副承旨李肇源疏曰伏以臣卽伏見司諫魚錫齡到院之疏以李致中請敍事其所論列極涉嚴峻臣滿心慙恧實不知所以爲措也當初致中所坐不過政注間事與關係重辟差有間焉臣愚昧則看作尋常罪過循例請敍於同罪蒙敍之後者實緣臣生疎率爾之致而彼所云臺殫論勘事體自異者其言誠是矣臣方自訟之不暇何敢曰不少恕諒也哉然人言之來理難晏然玆敢忙陳短章徑出禁扃伏乞聖慈亟治臣擅離之罪以肅朝綱焉云云答曰省疏具悉兵判敍用之時同罪者提撕意有在焉人之反以委罪於生疎所致爾其勿辭察職
정조 19년
前兵曹佐郞李宇炯疏曰伏以惟我殿下以天縱之聖懋日新之德熙運丕闡於二紀而誕膺艱大之責惠化旁流於八域而冞勤宵旰之志是宜天心默佑風調雨順群情普洽時和年豐康衢烟月歌奏擊壤薰殿星雲望叶阜財而比年以來民事不幸六氣多盭三農告歉近峽諸邑所獲略存沿海各處被災尤酷肆以九重之修省每念百姓之顚連規劃多端錦玉靡安頃當五慶荐臻萬姓咸欣之日莫重莫大之宴禮有待秋之議則荒歲所礙胡至此極也猗歟聖朝其於救荒之政可謂備至矣御供爲惟正而特爲姑省城役有所重而使之勿亟民徭則寬限而蠲之官糴則分等而停之賑飢口無漏而慮有顚壑賉農戶有道而俾得安堵可以移粟則移之可以減租則減之內之臺府備堂咨諏甚悉外之道伯邑宰警飭斯摯丹論十行每切懇惻靑丘一域孰不泣凡在承佐之列者其訏謨對揚靡不用極委曲周詳無一遺漏則臣之才智鹵下料事生疎者有何別般方略好箇道理可以切時可以副急少裨我聖上如傷之盛意也哉雖然臣竊嘗論之天災行自古聖王所不免也漢鼂錯有言曰堯禹有九年之水湯有七年之旱而國無捐瘠者以蓄積多而備先具也易曰水在火上旣濟君子以思患而豫防之坎離二氣之所不交爲潦爲患聖人之憂患後世至矣夫豫防之道在乎蓄積蓄積在乎生穀生穀之本在乎大興水利而川低野高不可築澓而灌漑者惟有車制可以抒水臣之此說雖若非目下急務而有關於民國甚大伏乞聖明留意焉灌漑之利亦多矣環東土數千里疆無遠近峽野壅流水而爲堋者處處有之不可勝紀若夫大野大川皆自在也我國不知以車戽水之法咫尺之地有水滔滔其高不可尋丈而枉費財力終不得灌漑者蓋以迅湍激石而堤㙲有必潰之勢沃土如金而菑畬無蒙利之效其爲田也茫無涯際旱則赤埴龜坼源則黃泥蚓齧皆不宜於穀連阡接陌公然爲等棄之地實爲可惜夫以車戽水昉於桔槹至于東漢始有翔車之制而轉益巧密趙宋以後其法盛行觀乎灌漑圖譜等編可知矣朱子亦有以車運水之說而中國之人自古及今皆用車制以爲灌漑之用而獨不行於我東昔我世宗大王以生知之聖制禮作一王之儀章度數燦然悉備而亦嘗留意民事命作此器蓋其所試在乎土性浮疎處而不能載水未及見效文宗大王旣嗣位謂以兩西多沮洳之地可作水田遹追先志下敎于該道道臣特以考制度造車以試道內之意諄諄言之我東車說之所由來厥惟久矣孝文宗大王嘗於燕瀋見以車灌畦之法制作甚巧斡旋如神用力寡而見功多令匠造十具將頒賜八路及兩都其爲開物成務之功可見大聖人宏謨而自下不能奉行有其器藏于地部逮于英宗大王臨御以後歲在庚申特用故相臣兪坧基戶曹判書金始炯相先後有言以爲東方萬世之利或謂非鄕民所能行者而沮之遂爲千古志士之憾天佑我東聖神繼作凡此利用厚生之政前後之施爲經營若是之多而終未能有成者抑何故也先正臣宋時烈亦上箚陳白實有體我寧考粒我烝民之志而廷議不一其事遂寢此車之不行於我東亦天也歟自時厥後知其制度者綿綿不絶磊落相望至于近世其說尤盛蓋有流水處龍尾車可用而龍骨次之有止水處恒升車可用而吸法好矣其餘玉衡高轉之屬亦非一端也隨其岸勢之高下而從便爲之不用人力以水力自轉其要專在牙輪立輪之相乘疎密不差可以輕着力而轉之從其所浸灌而收其利矣不必鄭國鑿涇史起引漳而斥鹵之壤可使生稻是謂事半于古而功倍之矣岸勢雖高數仞亦可爲之而若爲丈餘則用物不多而作之亦易成矣必自丈餘之地而先試之使人見其箑輪自轉墻水湧出之實狀則莫不聞風效則看樣造成不數歲而大行雖至三丈之高江河之大皆可用也凡爲水田有水源不竭則在乎大旱生穀無所損而收穫之利尤有倍於他年矣若成此車可以不憂旱而雖是水潦之歲每當播種前後建辰建巳之月陽氣亢極之時未嘗不旱乾則水旱無論皆可得力也此車之長短闊狹大小高低皆有尺度可竑矣今年作一車明年作一車衆工趨事作之不已至再至三手熟心解則不是微妙難知事日用用之亦可如繰車紡車之易而農夫村民必能行之每有旱災則用之自立苗至發穗不過三朔有奇而其蘸於水也雖久不腐不用則善藏之使無所滲濕則必不如舟楫之速朽矣雖有時乎腐敗依其法式而修補無所妨也板作水門有所開閉謂之閘若善作水閘使水不得汎濫移置其器於地勢高峻處以待明年之用則必無漂失之慮矣大抵作事謀始則人必不信而沮毁之不計其後之當如何至于後世而尤有甚焉若不顧人之是非惟斷乃成從某處爲始自近而遠通八道計之三百六十州有大野大川處咸令試之則地無遺利民蒙其澤野穀之黃熟是待而荒歉無關倉粟之紅腐相仍而蓄積有餘孟子曰周于利者凶年不能殺傳曰百姓足君孰與不足前古所未有之幾萬斛香稻不知其幾處收穫則其周于利也多矣民食必足也何憂乎國用之有不足而雖或有凶年可以濟之矣舜咨十有二牧曰食哉惟時食者牧民之先務而八政之首也乾以美利利天下坤道亦主利天下之所以生物有食貨之利皆所以養民也大學論治平之要以理財用人錯綜言之是以胡瑗宋之大儒也以明體適用之學有經濟之姿其在湖學置兩齊以敎人而經義爲本領治事則治民治兵與水利是也其門人有若劉彝之屢興水利者實爲利民之大政也可不懋哉歲比不登民窮財竭未有其甚於此時人心世道月異而歲不同苟使此路一開財粟多積民力少紓國用少裕則以車灌漑豈非生穀阜財之根基而爲今日之急務乎伏願殿下廓恢乾斷以祖宗四聖之心爲廣詢京外博求其人使其曉達車式通解水理者相地勢之便宜量所費之多少庀材造器以爲一國通行之制則列聖未遑似有待於殿下殿下之所能行必有光於列聖可以澤及四方功存萬世卽此一事亦可見繼述之美豈不盛哉豈不大哉臣之譾劣亦嘗有志於此略識其糟粕有年矣工鉅力綿不能如意爲之曾於辛亥年間薄試旋止其時知中樞臣愼基慶疏末以爲聞有試之於忠州之達川江上不煩人力車扇自轉水勢湧瀉蓋記實也伏承聖批令廟堂稟處而在朝無人先後之其事不行其後癸丑謀諸同志復試之於楊州之東郊事故所掣因循至今今則春序已屆農務漸迫若過此時則造其器械有不及之嘆臣於此事實是三折之肱而料量已熟士友之間可與商確者亦有之矣功役浩大一年之內不可以遍行於國中必須試之有漸而次第行之可也今年若不得設施則不知何年可成臣於荏苒之頃狗馬之齒已長矣抑恐朝暮溘然竝其不可傳者而湮滅焉以爲沒身之恨則臣之愚衷所激不敢不言吐出胸中之蘊者亦有所不得已也今此所陳非直爲一家之私計也乃是擧國生民之切務累朝列聖之遺意則其事之所係不輕其利之所及不淺也臣之所以不避猥越干瀆崇嚴出位而告之者良以此也伏乞聖明赦其狂妄而財之察之不勝幸甚臣無任瞻天望聖屛營祈懇至謹昧死以聞省疏具悉水車之制其利可勝言哉古人以興水利爲利用厚生之大政鄭鑿史引亦豈有別術去冬綸音中水原北城外開墾廣土於約播百包之地導光敎水根以漑之者亦出於興水利況於川低野高難用桔槹惟車制戽水之是便然才不見用莫今時若而爾能開口言之許令度支之臣面詰於爾又使巧思者造出試之咸以爲便則可爲生民一大蒙利之端以此分付
정조 19년
乙卯二月十八日辰時上御便殿右承旨入侍時行右承旨李益運假注書吳泰曾記注官白慶楷金良倜以次進伏訖上曰整理堂上依定式每日食后來會而入直堂上如有因其本職公故出去之事不必待交代事分付可也仍命退承史以次退出
정조 19년
乙卯二月十八日午時上御便殿戶曹判書入侍時行左承旨李晩秀假注書吳泰曾記注官白慶楷金良倜戶曹判書李時秀以次進伏訖上曰右承旨入侍賤臣承命出傳行右承旨李益運進伏上命書公事判付上敎時秀曰慈宮動駕時門路狹窄今此殿前之門當爲改建而稍增其高稍張其廣也柱礎當入幾何時秀曰當用四礎矣上曰此是差備咫尺之地工役時無使雜人濫入可也仍命退諸臣以次退出
정조 19년
行都承旨趙尙鎭坐行左承旨申大顯坐行右承旨李晩秀坐行左副承旨李益運監印所直右副承旨任希存坐直同副承旨李肇源坐直注書鄭文始病一員未差假注書具得魯仕直吳泰曾監印所直事變假注書趙台榮仕
정조 19년
藥房提調沈煥之副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 19년
任希存啓曰大司憲曺允大掌令李心傳呈辭執義宋煥箕掌令李城輔持平李晴在外持平金熙華牌招啓辭未下監察茶時之意敢啓傳曰知道
정조 19년
趙尙鎭啓曰右副承旨蔡弘遠今日不爲仕進卽爲牌招何如傳曰許遞前望單子入之待下批牌招前承旨李肇源仍任一體牌招
정조 19년
承旨前望單子入之申大顯落點
정조 19년
韓致重奉命代以趙台榮爲事變假注書
정조 19년
李肇源以弘文館言啓曰本館上番連日闕直事甚未安校理李升運副校理申大尹李羲甲副修撰鄭來百旣有只推之命竝卽牌招以爲推移入直之地何如傳曰允
정조 19년
任希存以兵曹言啓曰今二月二十日文臣朔試射日次而景慕宮告由祭散齋相値不得爲之之意敢啓傳曰知道
정조 19년
李益運以整理所言啓曰今此園幸時參班內賓衣次盤纏磨鍊輸送矣淸𤦷郡主房淸璿郡主房以爲當此千載難逢之會陪駕華城獲參盛禮誠萬萬慶幸衣次盤纏已有措備恩賜之下不敢領受云何以爲之乎敢稟傳曰然則勿爲輸送可也
정조 19년
李益運以整理所言啓曰今此園幸時大駕到眞木亭壯勇內外使先詣華城北門外當爲跪迎前導而兵曹啓下節目中不爲磨鍊改付標啓下之意分付何如傳曰允
정조 19년
李益運以整理所言啓曰今閏二月初九日式年文科覆試時司僕寺當爲應辦當次而園幸時本寺員役無以分排與之次該司換定擧行之意分付何如傳曰允
정조 19년
李益運以整理所言啓曰今此園幸瑞蔥臺時賞格箭竹當爲待令備邊司所在箭竹量宜取用何如傳曰允
정조 19년
李肇源以承文院言啓曰院製述官李晩亨陞遷代前縣監李彦五差下吏文學官鄭恬呈遞代幼學李英章差下竝付軍職冠帶常仕何如傳曰允
정조 19년
司諫魚錫齡啓曰臣言議風采本不合於言責重任每奉除旨彌增惶隕惟其區區自矢於心者惟知有國不知有身目見賊窟新破而憂虞尙多世道稍變而懲癉太疎粗陳一二瞽說竊自附於國耳公耳之義及伏承聖批首以是矣爲敎繼之以十行開諭曰兪曰吁莫非出於提耳之盛意臣百回莊誦感惶交切不覺愚衷倍激也第於洪檍李亨元事不惟不賜允可至以沒摸捉之搏擊爲敎臣滿心慙恧自歎誠有所未孚也噫以今習俗當賊勢鴟張之時不隨頹波者能復幾何則臣之斷斷苦心亶出於裨聖朝勵風敎之微忱也臣何敢妄言沒摸捉之事仰累平明之治哉洪檍則本以起廢之蹤宜勉謹身之道而老益無恥諂附奸賊面諛貨交猶屬餘事而至縱其悖子癡兒晝宵暱比噫賊浚之爲賊浚蓋非一朝一夕則雖稱有疎屬戚分是豈迷藏出沒之地乎李亨元則自是鄙夫徒知勢利受人指目厥惟久矣及叨藩任專以苞苴爲能賊浚圈中最稱善事之類也輦輸馬載幾無虛月而凡係憑公牟利之事無不隨求隨應怨謗載路傳說狼藉此非臣一人之言卽一世人之所共言也臣疏所論特就其最著最近撮其要而筆其言而已雖以我殿下聖明九重深嚴亦何以畢燭此輩之情狀乎具庠等三人所坐亦係公議之所棄大防之所關而薄罷旋敍物情齊沸臣之只請還寢敍命不請加罪未免巽軟而尙且靳允此莫非臣誠淺辭拙之致揆以義分宜卽來避而昨緣日勢已暮病狀適苦以致緩稽所失尤大其何可晏然蹲冒於臺次乎請命遞斥臣職答曰誠如爾言謂今時爲一初之會則使朝廷之擧措得宜臺閣之言議稱停然後頹俗可警渝習庶革人皆人其人事則事其事不違日計之不足而眞積力久久當徯心如爾者置之封駁之地任渠傷害手段畢竟打碎家事而後已則其爲咄嗟奚啻虧簣乎一筆三人大乖敦倫之政況重臣規模孰不知之乎爾所云云太沒摸捉至於錦伯事持之愈緊抑何故也兩銓長前諫長事可謂不滿一哂由前由後爾事何如如此避嫌何可例批乎
정조 19년
乙卯二月十九日辰時上御便殿禮房承旨入侍整理堂上同爲入侍時行右承旨李晩秀假注書吳泰曾記注官白慶楷金良倜整理堂上徐有防李時秀徐龍輔尹行恁以次進伏訖上曰明日外習儀時承史以黑團領進去令排設房設遮日事分付上曰習樂合吹若不能如一則該營大將當受其責以此申飭時秀曰今番園幸時本寺主簿金在昌定例外以外賓進去他司相換何如上曰改差可也出擧條命退諸臣以次退出
정조 19년
行都承旨趙尙鎭齋宿行左承旨申大顯齋宿行右承旨李晩秀監印所齋直行左副承旨李益運監印所齋宿右副承旨任希存齋直同副承旨李肇源齋直注書鄭文始病一員未差假注書柳遠鳴齋直吳泰曾監印所齋直事變假注書未差
정조 19년
李晩秀啓曰明日景慕宮告由祭親祭齋戒再明日動擧二十三日二十四日國忌齋戒正日相値視事頉稟之意敢啓傳曰知道
정조 19년
任希存啓曰備邊司郞廳來言今日賓廳日次而無急稟定事不得來會云矣敢啓傳曰知道
정조 19년
任希存啓曰大司憲曺允大掌令李心傳呈辭執義宋煥箕掌令李城輔持平李晴在外持平金熙華牌招啓辭未下監察茶時之意敢啓傳曰知道其中僚臺之不退待無傳啓非省記而兩日滯在臺廳者遞其職
정조 19년
趙尙鎭啓曰假注書具得魯身病猝重勢難察任今姑改差何如傳曰允前注書柳遠鳴仍察廳任試所則前注書李東萬權察進去
정조 19년
傳于任希存曰右副承旨入侍
정조 19년
傳于李益運曰水原留守入侍
정조 19년
以禮曹判書李秉鼎初度呈辭傳于申大顯曰許遞政官牌招開政差出待下批牌招齋宿
정조 19년
申大顯啓曰吏曹判書尹蓍東參判黃昇源參議朴宗甲牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 19년
以吏曹參議朴宗甲牌不進罷職傳旨傳于申大顯曰只推
정조 19년
申大顯啓曰吏曹參議朴宗甲旣有只推之命一體牌招何如傳曰聞有實故云許遞
정조 19년
有政吏批判書尹蓍東牌不進參判黃昇源進參議未差行左承旨申大顯進啓曰判書尹蓍東牌不進參議未差小臣獨政未安何以爲之敢稟傳曰仍爲之以沈頤之爲禮曹判書趙宗鉉爲判義禁李柱溟爲司僕主簿求禮縣監洪浩源今加通政加資事承傳
정조 19년
兵批判書沈煥之病參判柳誼病參議吳泰賢病參知丁若鏞入直進副司直蔡弘遠金載翼柳憲周副司果李彦五副司勇李英章以上竝單付
정조 19년
傳于李晩秀曰贊禮前導之任年老矣今日政新除禮判許遞今日政更爲差出待開門牌招察任
정조 19년
吏批再政以閔鍾顯爲禮曹判書
정조 19년
任希存啓曰守禦使沈頤之時無職名令該曹口傳付軍職何如傳曰允
정조 19년
兵曹口傳政事行副司直沈頤之
정조 19년
傳于申大顯曰發遣吏郞諸執事淸齋與否摘奸以來
정조 19년
以都摠管寶劍望單子傳于李益運曰前望單子入之待下批牌招察任
정조 19년
摠管前望單子入之李秉鼎落點
정조 19년
任希存以都摠府言啓曰新除授都摠管李秉鼎時無職名令該曹口傳付軍職以爲肅謝之地何如傳曰允
정조 19년
吏曹口傳政事以李聖奎爲分內醫提調
정조 19년
以忠淸監司李亨元狀啓沔川郡守洪大應不得已給由事傳于申大顯曰此時賑邑守令不可一刻曠官待其親病少間一兩日內嚴飭下送後草記事分付
정조 19년
以黃海監司李泰永狀啓白川郡守徐敎修不得已許由事傳于申大顯曰此時守令豈可曠官嚴飭一兩日內下送後草記事分付
정조 19년
以濟州牧使李禹鉉狀啓薦新橘果恐有縻傷之慮惶恐待罪事傳于李肇源曰勿待罪事回諭
정조 19년
申大顯以弘文館言啓曰本館上番連日闕直事甚未安校理李升運副校理申大尹李羲甲副修撰鄭來百旣有只推之命竝卽牌招以爲推移入直之地何如傳曰允
정조 19년
以校理李升運副校理李羲甲申大尹副修撰鄭來百牌不進罷職傳旨傳于申大顯曰只推
정조 19년
申大顯以吏曹言啓曰黃海監司李泰永白川郡守徐敎修許由狀啓傳曰此時守令豈可曠官嚴飭一兩日內下送後草記事命下矣白川郡守徐敎修處一兩日內下去之意嚴飭則今日發行云矣敢啓傳曰知道
정조 19년
李肇源以兵曹言啓曰今二月二十一日武臣賓廳講書日次而動擧相値不得爲之之意敢啓傳曰知道
정조 19년
李益運以整理所言啓曰今此華城府養老宴時參宴本府老人朝官年七十以上士庶年八十以上及朝官士庶六十一歲人自本府報來矣姓名別單書入之意敢啓傳曰知道
정조 19년
李益運以整理所言啓曰華城府進饌時壯勇衛駕前別抄駕後禁軍隨駕禁軍當以侍衛入參矣散果散花依例擧行而臨時待信箭入參事分付何如傳曰允
정조 19년
李益運以整理所言啓曰抄啓文臣副司正曺錫中黃基天依下敎給盤纏隨駕使之仍參於宣饌之班之意敢啓傳曰知道
정조 19년
李益運以整理所言啓曰今番華城府設科時儒生試券紙頭各書邑名事分付何如傳曰允
정조 19년
李益運以整理所言啓曰華城府凡百經用今年尤有不足之患本府今年田稅條米太仍留取用之意分付本府及該曹何如傳曰允
정조 19년
李益運以整理所言啓曰今番華城府進饌時別單啓下應參諸人無論時仕前銜一體隨駕於百官班列事分付何如傳曰允如有罷削人員竝敍用可也
정조 19년
李益運以整理所言啓曰華城府去六月朔別試射時城役監董牌將匠手因特敎竝令許赴而其時射居首人獲蒙直赴殿試之恩而砲居首人只受布木之賞不無向隅之歎而事係恩典何以爲之乎敢稟傳曰一體直赴殿試可也
정조 19년
李益運以整理所言啓曰今此園幸時華城府四民遣近侍給米事命下矣日子以何日爲之而處所當爲四處云近侍進去一款令政院稟旨擧行何如傳曰進饌日爲之鎭南樓前分饋其外四處翌日遣近侍分饋近侍則令該房臨時稟旨可也
정조 19년
李肇源以學禮講試官意啓曰光州居幼學李成燁以長榜入格生昨日誤呈其弟學燁之單子應講於一所其弟學燁以陳試許赴同日應講於三所至使御覽片榜疊名書入臣等矇未覺察之失不勝惶恐而莫重試講該儒生之誤呈單子疊名應講不可置而無警拔去何如傳曰公罪分揀
정조 19년
任希存以義禁府言啓曰全羅監司李書九狀啓內扶安縣監李福潤爲先罷黜其罪狀令攸司稟處事啓下矣李福潤自任所未及上來云依例發遣府羅將所到處拿來何如傳曰待其畢賑後上來捧供
정조 19년
任希存以御營廳言啓曰今二月二十一日大駕詣景慕宮齋室二十二日告事由祭親行時依兵曹節目東營入直軍三十名除出該入直把摠柳光命率領宮大門外把守而待標信擧行解嚴後還入直之意敢啓傳曰知道
정조 19년
正言閔師宣疏曰伏以臣生逢聖明之世濫廁侍從之列亦已十餘年矣而以地則至寒疎也以人則至脆弱也自劃有素隨除輒違未嘗出一言論一事少裨聖治之萬一間或因緣事會一再冒出而亦不過逐隊而進隨行而退自同於庶僚臣不以臺閣自處人不以臺閣見待愧懼之私恒積于中迺者妖賊出於近密之地專事譸張誣我聖躬爲人臣而懷二心臣竊附春秋人可誅之義抛却自來難冒之情勢章皇詣臺略效沐浴之忱矣以具書未下之前遽請加律請之違越格例而格而不捧故繼陳引避之辭而又復見却不得已退出朝房忙構短疏仰祈具書之頒下而喉院依前阻搪以啓以避以疏一未得仰徹初則沬血而進末乃緘口而退臺體壞損私義之卽當固無可言而朝家懲討之政亦不當如是矣臣之目今情勢其於臺端一步鐵限千重虛縻度日徒妨賢路尤是私義之萬萬未敢安者伏乞聖明特垂鑑諒亟削臣所帶職名以安私分焉臣方丐免何暇贅說而旣有所聞不客隱默玆敢附陳焉方其凶豎之新斃也大庭之縟儀纔行閟宮之祼薦在卽凡在朝紳固宜蠲潔其身齊居以待而奔走往唁猶恐或後者殆非一二計云雖平常考終者尙非其時如此醜穢之物不能忍斷如悲親戚足見其常時之稠密而餘焰之猶熾也人心之訛誤世道之陷溺胡至此極一問奴傔可知誰某亟命攸司明覈嚴繩使旣訛之人心歸正已陷之世道向明焉雖以鄭華淳事言之前臺亦已發端而惜乎其未盡也夫以華淳鄙瑣之姿奴隷之性兜攬州牧誰所致也一器可口之物尙不能獨喫朝晡支供殆若本官之待使星然及宰箕城斗會箕斂專歸苞苴一府幾爲蕩然西人至今㦸手該郞改差之請不足以贖其萬一臣謂亟施屛裔之典斷不可已也至若鄭東敎本以名父之子不思祉美之道乃反蝨附權姦掠取膴仕其居官之不愼奉公之無狀曹隷皆言貢民亦知當其房掌之代劃也公議可見宜念自靖之道而謂以偃處未安揚揚冒赴於公會之依幕而及其公退之後則晏然入臨於喪側此可見自來倚藉全沒忌憚之習到此益綻而然嗚呼孰謂故相之家乃有如此之兒乎臣謂鄭東敎亦施屛裔之典宜矣尹魯東自在布韋素稱權門之狎客及登朝籍尤號姦賊之腹心一門兩錄公議目之太濫五年軍色時論指以彼黨至於提燈出沒國言藉甚而司直之地尙無駁論其熾張之凶焰尙能庇覆可知矣洪大協本以側媚之性兼懷邪佞之態訛誤老人率去其弟自托葭莩之親得藉蟠木之容與尹魯東相爲表裏行路唾罵厥惟久矣同臺一疏少伸公議而聖明何爲而過折也此等鄙夫刺口論列良亦可恥而其在警世之道不可終默臣謂彼兩人者所經玉署銀臺之職一倂改正宜矣月正朝參卽一初之大朝會也姦賊斯得聖治方新居臺閣者固當精白淬勵仰承休命而林景鎭之臨時除拜晏然違牌可見宿處之難忘而規避之甚工也不可以時日稍久置而不論臣謂林景鎭施以刊削之典斷不可已也臣無任云云省疏具悉日昨魚錫齡疏批亦有明諭者爾何敢更又效尤乎若此不已就緖之世道將爲近日臺臣之所毁盡乎言固的當論一人可以警百人反於是日論百人物情愈不叶俗習愈不改愈多而愈無益爾是何人爲此不率敎之擧也非不知爲世道嚴賜處分且看來頭當有整頓之政矣鄭華淳事與渠至親也鄭東敎事言下爽實渠雖欲一邊赴公一邊犯染渠無翼矣何以飛去來洪大協事迄可止矣尹魯東事特拔於落軸之券節次用之渠有何毫分窺鑽之跡而爲說寧或若此爾等雖如許顧其職則以諫爲名故不遞魚錫齡矣以致避辭之嘖到今世道爲重職名猶屬第二件遞差
정조 19년
乙卯二月二十日辰時上御便殿禮房承旨整理堂上同爲入侍時行右承旨李晩秀假注書吳泰曾記注官白慶楷金良倜整理堂上沈頤之徐有防李時秀徐龍輔尹行恁以次進伏訖上曰水原留守入侍賤臣承命出傳與水原留守趙心泰偕入進伏上命晩秀書傳敎曰儀註昨始釐正大臣亦不仕進云今日內習儀整理所爲之事令該所知悉又命書傳敎曰華城行宮進饌時四民賜米飢民給糧之擧出於仰體慈意俾知慈恩也整理所需雖不煩費於經用就此劃給亦非本意內下錢五千兩下送于華城府以爲以此優饋厚飼之地事令整理所知悉分付上曰二十二日先農壇香祝親押親傳處所仁政殿月臺爲之祗迎處所殿庭爲之齋宿處所便殿爲之心泰曰因整理所草記昨年以後本府校卒直赴會試十六人依庚戌年例爲之可也事傳敎矣庚戌年則以己酉效勞校卒試射二中以上自畿營修啓時入格三人直赴殿試六十歲以上初試入格九人竝蒙賜第之特恩而昨年以後初試之類不過每朔試射參榜者旣與庚戌年效勞校卒及年老武擧有異恐不可援以爲例故敢此仰達矣上曰依爲之此類兩邑試射日同爲試取入格人與兩邑入格者同付榜尾可也出擧條龍輔曰本院多有擧行之事而主簿李顯祿在外勢難等待其上來他司相換何如上曰前主簿相換可也出擧條仍命退諸臣以次退出
정조 19년
乙卯二月二十日辰時上御重熙堂右副承旨入侍時右副承旨任希存假注書具得魯記注官白慶楷安經心以次進伏訖上命希存讀公事書判付上曰同副承旨入侍出榻敎賤臣承命出傳與同副承旨李肇源偕入進伏命書傳敎曰歲首以尊年之義輸致米帛待卿還到柵外欲遣史官問卿行止今聞之卿等去月二十八日穩發今月卄八間當還到柵外云欣幸何喩在途能無撼頓旋庸念念以此傳敎自政院成送別諭傳諭于進賀回還正使朴領府事令史官齎傳於柵外上曰史官趙台榮齎去可也仍命退承史以次退出
정조 19년
行都承旨趙尙鎭守宮直行左承旨李晩秀隨駕宿行右承旨李益運隨駕宿左副承旨未差右副承旨任希存隨駕直同副承旨李肇源隨駕直注書鄭文始病一員未差假注書吳泰曾隨駕宿柳遠鳴隨駕直事變假注書任厚常守宮直
정조 19년
李益運啓曰來二十五日朝參日次矣敢稟傳曰停
정조 19년
趙台榮奉命代以任厚常爲事變假注書
정조 19년
傳于任希存曰明日出宮門路以協陽門爲之
정조 19년
傳于李肇源曰左承旨許遞前望單子入之待下批牌招察任
정조 19년
傳于李益運曰六曹長官當爲備員隨駕訓將本職許遞前望單子入之待下批牌招察任
정조 19년
刑曹判書前望單子入之李在學落點
정조 19년
李益運啓曰訓鍊大將李敬懋時無職名令該曹口傳付軍職何如傳曰允
정조 19년
兵曹口傳政事副司直李敬懋
정조 19년
傳于李晩秀曰本宮提調李秉鼎兼帶摠管許遞
정조 19년
傳于李晩秀曰贈吏曹判書任珹以其正卿之爲贈職除非特敎例不得請諡此人何待諡狀拔例賜諡仍令太常弘文館知悉
정조 19년
以宣傳官差備單子傳于李益運曰行首宣傳官汰去令該曹口傳差出
정조 19년
兵曹口傳政事以吳毅常李商一爲宣傳官金兌鍾爲都摠經歷宣傳官具絳內乘柳命源相換宣傳官三單梁埉金鎭鼎李石求
정조 19년
以大司憲曺允大上疏傳于任希存曰齋殿次對日爲矯俗汚有筵敎雖在明諭之前孰不知之況於前諫長疏以下語之纏繞不能擺脫使之改呈則亦必聞之矣都憲之謄印朝參啓語諫長疏辭一本無難登徹者旣違遵王之義又犯效尤之科似此風氣心切惡之名以言疏則不可無批斯速刪改來納爲先遞其職
정조 19년
李晩秀以奎章閣言啓曰夜間閣內諸處無事之意敢啓傳曰知道
정조 19년
李晩秀以景慕宮都提調意啓曰本宮提調李秉鼎時無職名令該曹口傳付軍職何如傳曰允
정조 19년
居齋生應製御考榜賦二下一進士韓象洪年三十三本淸州居陰竹父通德郞榮鎭新印書傳一件二下二進士李大圭年五十八本咸平居靈光父學生師俊二下三李顯文年六十四本全州居淸州父學生沃夏以上各大典通編一件三上進士河瑞復年六十一本晉州居江陵父通德郞起龍進士李卿尹年四十四本全州居坡州父幼學孝實以上各別壯紙一卷三中生員兪益柱年三十六本杞溪居高陽父幼學漢禹進士沈鍒年五十九本靑松居富平父學生鳳賢生員兪宅贇年四十四本仁同居延安父學生弘祚進士李在東年五十六本全州居保寧父學生恒燮進士金相任年四十三本光州居水原父判官茂澤生員李奎鎭年三十三本星州父通德郞敏謙草三中進士李章垕年四十三本星州居金浦父幼學逈以上各別壯紙一卷三下進士閔種吉年四十五本驪興居德山父幼學頤世生員金豐澤年三十本慶州居鍾城父學生庚煥進士李日煒年五十五本全州居鎭川父進士亨植以上各壯紙一卷草三下進士申憘年六十八本平山居平山父通德郞景淵進士金碩鉉年四十九本金海居京父學生復祚進士李心永年五十二本牙城居天安父學生齊樞生父學生齊桓生員許澮年五十四本陽川居廣州父學生鑌進士魚用升年六十一本咸從居洪州父通德郞錫疇生員兪晦根年三十八本川寧居楊州父通德郞漢喆進士趙道宇年六十本楊州居京父學生彬生員李復心年四十二本全州居安城父學生晩松進士蔡弘臣年四十六本平康居天安父通德郞綱夏生父通德郞亨夏生員金魯奎年四十三本安東居京父郡守昌遇進士李禮曾年五十四本全州居海美父同知倚明進士南巖老年五十五本宜寧居楊根父奉朝賀泰著進士朴民淳年四十三本高靈居陰城父縣監敬鎭進士朴鍟年五十二本蔚山居大興父學生聖一生員林德鎭年三十七本羅州居長城父學生毅遠以上各筆二柄大節墨一丁
정조 19년
御題及壯試爲亭長賦進士韓象洪二下一竹冠峨兮股黑大無當於事事秦天下之丈夫劉太公之家兒豐村近於泗亭季也奚以官爲及乎壯而無成屈於小而猶可我生初而奇徵宇宙間而志大皇帝貴兮意內仲氏業兮度外隆余準兮笑擡自兒時而屹如枌楡春於荏苒里中陽其年壯掌百二於關西肩卄四於江東王爐酒兮醉歸奚所成於鄕居匪將門於世世藐華胄於遙遙嘉平臘兮屢回坐而待則奚辦長亭近於五里泗之上兮何官名惟賤於斥堠位則卑於監門以平日之大度寧所求之若是居於沛而鬱鬱第出脚乎今世耕稼升而舜德陶穴基而周祚官雖小而亦足乃公事其何妨男兒志於試可二字銜於亭長身七尺而暫屈志四海而將伸雖非職於大男將有事於乾坤陳把鋤而足羞韓出袴而堪用山河事於揣摩動則變於英雄龍顔醉而朶頤坐好官於阿房提三尺而劍赤成五彩而雲紅雄豪志於欲試固不恥於官卑江山皺於氣象天地闊於範圍隣翁迎而强賀老嫂聞而騰嘲期有志於竟成大言惟其自負金刀春於四百想漢高之偉度
정조 19년
泮村赴會儒生應製御考榜賦三上一幼學李志淳年三十四本眞寶居禮安父郡守龜應除職三上二幼學康錫模年三十二本信川居雲山父幼學致良泮長更試三中幼學魚有雲年七十三本咸從居忠州父副護軍史泳年七十三監試別坐付額外幼學尹弘鎭年四十七本坡平居尼城父直長淑基御定朱書百選一件幼學徐孝聞年七十一本大丘居梁山父同知信泰年七十一監試別坐付額外三下幼學沈洛年三十四本靑松居江華父通德郞鴻錫幼學張昌奎年五十七本仁同居慈仁父學生漢用幼學李塧年四十七本韓山居善山父生員師靖幼學鄭必儉年四十二本淸州居榮川父參奉惟簡幼學金養運年三十二本義城居安東父學生始畬幼學李英鎭年二十一本星州居星州父學生敏忠生父生員敏哲幼學芮國烈年二十八本義興居淸道父生員在文幼學權楞年二十九本安東居江陵父進士漢玉幼學李楘年四十七本慶州居春川父通德郞潤萬幼學丁若衡年四十一本驪州居原州父知事範祖草三下幼學崔樂祚年六十一本全州居安城父掌令幼學柳宗澥年四十六本文化居華城父學生權煥幼學金鍾顯年三十九本淸風居淸州父獻納致九幼學兪煥道年四十本川寧居定山父幼學一根幼學鄭啓東年四十七本安東居扶餘父學生潗生父學生溥幼學廉德鳳年六十九本坡州居寶城父學生琮白幼學金泗鍊年四十四本禮安居安東父正言埅以上各別壯紙一卷壯紙一卷筆三柄大節墨二丁幼學申國賓年七十二本平山居密陽父學生光潤年七十二監試別坐付額外幼學李恒祿年四十六本固城居宜寧父學生垕晩別壯紙一卷壯紙一卷筆三柄大節墨二丁次上幼學姜忠永年三十七本晉州居楊州父幼學頤慶幼學洪大然年三十七本南陽居廣州父幼學楫幼學趙淳年三十本咸安居楊州父通德郞弘鎭幼學朴師婺年五十一本潘南居豐德父學生弼昭幼學馬之善年三十八本木川居開城府父進士龍河幼學馬之任年三十八本木川居開城府父學生德河幼學申勖年六十六本平山居公州父學生思夏生父學生思殷幼學李昇齡年二十七本全義居禮山父幼學希峻幼學李馥春年六十一本陜川居牙山父學生礎生父護軍楙幼學韓永益年二十九本淸州居瑞山父學生錫圭幼學沈英錫年五十八本靑松居公州父學生淕幼學李成泰年四十五本永川居光州父幼學德守幼學丁南樞年五十一本義城居龍潭父學生夢楫幼學林墅年四十八本扶安居興陽父學生挺樹幼學安光魯年三十八本竹山居咸平父幼學衡壽幼學李敏祖年三十五本延安居全州父通德郞齊聖幼學姜在永年三十四本晉州居靈光父學生必煥以上各壯紙一卷筆二柄大節墨一丁幼學柳夏泓年七十五本瑞山居求禮父學生柁年七十五監試別坐付額外幼學申景濩年五十九本高靈居淳昌父將仕郞焴幼學金光履年六十二本義城居井邑父學生大壽幼學李鼎儼年四十一本驪州居慶州父學生憲烈幼學李大奎年二十九本陜川居大丘父幼學有淳幼學李大奎年三十八本全州居咸昌父學生齊晟幼學柳年三十八本全州居順興父正言翼之幼學崔柱崑年五十二本慶州居慶州父學生達徵幼學金熙發年四十一本義城居安東父學生翼東幼學盧夢葵年六十三本光山居尙州父參奉啓元幼學南道陽年三十九本英陽居寧海父生員景復幼學趙虎臣年四十一本漢陽居英陽父學生尙鏞幼學金啓潝年四十一本江陵居江陵父學生義鎭幼學李楫年二十七本慶州居春川父學生漢儀幼學安有恒年五十二本順興居黃州父僉知廣宅幼學申𢜫年六十本平山居平山父幼學景業幼學李言鳳年六十五本高靈居平山父僉知材大幼學李仁昇年四十三本泰安居永柔父典籍慶老幼學洪愼祖年二十九本南陽居定州父通德郞仁祥幼學金人弼年三十四本廣州居鐵山父幼學顯坊幼學尹衡鑑年四十三本坡平居江東父幼學弼明幼學南履夏年四十五本宜寧居德源父護軍南重明幼學魏迪喆年三十本長興居咸興父出身光軫幼學金商耉年三十九本金海居慶興父學生碩佐幼學李齊松年二十九本光州居會寧父幼學陽龍幼學蔡弘得年三十三本平康居鍾城父學生遠恭幼學吳漢復年二十七本海州居安邊父令鎭奎幼學李若洙年四十三本全州居咸興父學生台鉉幼學金彦博年四十五本東萊居安邊父縣監宗垕以上各壯紙一卷筆二柄大節墨一丁
정조 19년
御題及壯試爲亭長賦幼學李志淳三上一喟然於咸陽大宇宙而低徊碭雲邃而去隱泗水洋而來渡冠余竹而拊股又何意於爲吏諒不跼於雄圖且往觀於通衢東南氣而以降朕已料於平生㑋楚蜂之勵翼笑壠鵠之孤翔乾坤窄於大眼自兒時而屹如天時早於草昧及余壯而何爲將遊壚而酒折欲隱山而雲隨羸兒據以萬乘季無怪於無官招樊曺而緩步拊余劍而遐觀天惟降於大任地豈無於小試郵亭高於泗濱蓋一路之都會人遐邇而問津士賢愚而裹糧風塵多於劍歌好延攬於其上鶉天暮而杖劍一笑起於中陽皇帝貴而未來令長呼而何妨偕賓客而飮酒迓英豪而張羅煌煌倚以赤霄矧可驗於防盜龍顔低而試登次第事於天下惟多能於卑事顧何官之不做看山河之鼎肉嚼一臠而遨遊天衢逈而括囊坐以閱夫行者山東人兮織路謾視我以何等卬不恥於小官隨處養於英風今劉季亦匹夫一亭長又何損軒雖降於斗樞舜亦試於河濱擡雄眸而遠眺又從我者如雲襟懷曠於六合不足羞於亭尉讀漢史而三歎韙高皇之大度
정조 19년
乙卯二月二十一日卯時上詣景慕宮親行告由祭擧動入侍時行都承旨趙尙鎭行左承旨申大顯行右承旨李晩秀行左副承旨李益運同副承旨李肇源假注書吳泰曾柳遠鳴記注官安經心金良倜檢校直閣南公轍以次隨駕上具翼善冠衮龍袍乘輿出交泰門永淸門明政門弘化門由逌瞻門日瞻門至西狹門外降輿命侍衛還衛東神門外御齋殿親押少頃出齋殿門就板位行再拜禮詣廟內奉審訖仍詣祭器位省器還入齋殿改具遠遊冠絳紗袍詣省牲位省牲訖還御齋殿上曰齋殿與泮宮相近適値監試會試之時鄕儒必多上來者可使之應製命晩秀書賦題及壯試爲亭長敎曰注書持此題馳往泮宮上齋生及泮碑以內居接京鄕儒生試取以來遠鳴承命出往泮宮上敎肇源曰爾爲大科前講製初試爲幾何肇源曰初試十三製居其二矣上曰爾兄之文予以爲近日雅體者當爲一人矣肇源曰臣兄常自謂雖一字半辭若無品格則非文也上曰爾伯最良云而予未及知矣肇源曰文與筆俱非仲兄之比矣上曰爾何文不若伯仲而筆又麤率也上曰登科幾何而爲堂上所未經者只是內閣耳肇源曰登科三十朔躋堂上矣上曰驟矣如爾者更誰肇源曰南公轍纔一年而緋玉矣上曰此則故師傅子也當以別論上曰本宮提調入侍賤臣承命出與本宮提調李秉鼎偕入進伏上曰向日所撰進者卽象德之文而道得眞境寫盡情禮良庸嘉尙上曰卿在宮官時講中庸多有說得詳處是卿學于卿之三寸而然耶秉鼎曰臣於二十年前肄習經書自謂粗通亦於十三歲前已爲科儒實才時人稱之爲才童矣肇源曰臣父以爲藝文提學所製進頒敎文七十年來初見云矣上曰向日虎皮之賜在卿便是一科矣秉鼎曰昔在乙卯增廣臣之伯父與領相之父同登大科臣之父與領相同爲司馬臣於向日以泮堂押班洪奭周得皐比之賜事不偶然且況前前乙卯臣之曾祖三兄弟聯璧爲司馬此則領相家之所不能有也上曰然則伊日虎皮之賜當爲傳敎以下登諸今番新印榜目卿亦仍爲奉箋以謝秉鼎曰宮司洪樂綏以臣之待罪藩任時罷黜洪樂綏之父謂有嫌避不爲行公而臣之狀辭不過謂昏謬不察則此不必大段用嫌之事故敢此仰達矣上曰申飭出仕可也遠鳴捧應製試券入來上親自考擢先頒榜目于泮中上曰明日告由祭正時依咸興告由祭正時例爲之出榻敎上曰梁埉李石求金鎭鼎宣傳官加差下出榻敎仍命退承史以次權退
정조 19년
行都承旨趙尙鎭坐行左承旨李晩秀監印所直行右承旨李益運坐左副承旨未差右副承旨任希存坐直同副承旨李肇源坐直注書鄭文始病一員未差假注書吳泰曾監印所直柳遠鳴仕直事變假注書任希存仕
정조 19년
親祭罷後內閣政院玉堂藥房口傳問安答曰知道還內後內閣政院玉堂藥房口傳問安答曰知道大殿王大妃殿惠慶宮中宮殿內閣政院玉堂藥院經宿問安答曰知道大殿朝廷二品以上六曹兩司長官經宿單子問安答曰知道
정조 19년
任希存啓曰大司憲未差執義宋煥箕掌令李城輔持平李晴在外掌令李心傳呈辭持平金熙華未肅拜監察茶時之意敢啓傳曰知道
정조 19년
李肇源啓曰明日洪奉朝賀生辰日遣承旨致祭事命下矣何承旨進去乎敢稟傳曰同副承旨進去
정조 19년
傳于趙尙鎭曰都承旨馳詣受香所奉審摘奸以來
정조 19년
李肇源啓曰判義禁趙宗鉉旣入闕中不爲肅謝直爲出去事甚未安推考警責何如傳曰允
정조 19년
以兵曹朝廷問安時殿門排立單子傳于任希存曰藥院內閣政院玉堂朝廷翌日問安置之
정조 19년
兵曹口傳政事副司果李志淳
정조 19년
李益運以整理所言啓曰傳曰八邑植木校吏軍人及鳩浦民人初試許赴之後二中者八邑先試中只一人云鳩浦民人則入格不過一中五人云而以規矩外當在拔去秩是豈拔例特赴之意乎邊一中以上別爲抄出成冊報本所以爲轉稟之地事星火行會事命下矣依傳敎發關分付矣卽接水原留守趙心泰所報則鳩浦民人邊一中爲五人而姓名成冊亦爲修報矣敢啓傳曰竝付初試皆於殿試日使之許赴可也
정조 19년
李益運以整理所言啓曰今此華城進饌及文武科試取城操夜操時寶劍依定例令兵曹臨時備擬受點何如傳曰允
정조 19년
李益運以整理所言啓曰在前華城文武科試取時殿座時刻以軍令擧行矣今番亦以軍令磨鍊而城操夜操時殿座時刻一體以軍令擧行事分付兵曹何如傳曰允
정조 19년
李肇源以訓鍊都監言啓曰依下敎南營馬兵塘馬出用代以出番馬兵二十名行巡之意敢啓傳曰知道
정조 19년
景慕宮告由祭親行敎是時報府進幣爵酒官吏曹參判黃昇源奠幣爵酒官副司直南公轍贊禮禮曹判書閔鍾顯典祀官奉掌正柳師模宮司令元在明執禮行副司直尹行恁執尊司僕正尹光普大祝修撰徐有聞贊者引儀崔珽金東覽謁者引儀成殷柱兼引儀許㬘贊引兼引儀韓範敏吳俊常祭監監察韓錫仁許默
정조 19년
乙卯二月二十二日子時上詣景慕宮告由祭親祭入侍時行都承旨趙尙鎭行左承旨申大顯行右承旨李晩秀行左副承旨李益運同副承旨李肇源假注書吳泰曾柳遠鳴記注官安經心金良倜檢校直閣南公轍以次侍立上具冕服行祭時至上出齋殿門就板位行再拜禮詣盥洗位盥洗訖進詣廟內行三上香奠幣獻酌禮出就板位行再拜禮仍詣望燎位望燎訖敎益運曰卿其先出整齊侍衛可也益運承命先出上還御齋殿命益運奉先農壇祭文先詣香室少頃步出西夾門乘輿出日瞻門逌瞻門敎肇源曰右承旨出去泮中仍設陞補左副承旨詣香室待明日傳香今夜監印所坐直無人承旨留宿於監印所待左副還後始歸政院而雖明日殿座時特命勿爲參班者爲監印所坐直之有所重不可暫曠耳肇源曰今此親祭罷後問安時玉堂不得趁參事甚未安推考警責何如上曰依爲之出擧條仍入弘化門明政門永淸門交泰門還內諸臣以次退出
정조 19년
乙卯二月二十二日辰時上御仁政殿先農壇親傳香入侍時行都承旨趙尙鎭行右承旨李益運右副承旨任希存假注書柳遠鳴記注官曺亨壽白慶楷檢校直閣南公轍檢校待敎徐有榘以次侍立上具翼善冠衮龍袍乘輿出協陽門肅章由仁政門降輿御月臺香室官以香祝授禮房承旨承旨跪進上親押訖以授獻官上降自東堦就祗迎板位祗迎訖敎益運曰申後卿馳詣先農壇行祀時刻依摛文院齋宿時子夜半例而過享後卽奉神輿須趁撤漏時還來奉安可也乘輿出仁政門由肅章門協陽門還內諸臣以次退出
정조 19년
乙卯二月二十二日巳時上御便殿右承旨入侍時行右承旨李益運假注書吳泰曾記注官白慶楷金良倜以次進伏訖上曰左承旨入侍賤臣承命出傳行左承旨李晩秀進伏上曰慈宮駕轎習儀以今二十五日爲之出榻敎上命益運書傳敎曰昨於齋所粤瞻泮水密邇入矚赴會居泮儒生之頒題試取出於爲遠人之意入格者凡七十人畿爲五人華城爲一人松都爲二人沁都爲一人兩湖爲二十人嶺南爲二十人關東關西爲十人海西爲三人北關爲八人冊子紙肇墨依榜目書下分等遣史官施賞於明倫堂庭其中嶺南幼學李志淳以三上爲諸道居首聞是先正文純之後云令該曹今日口傳除職之次三上關西幼學康錫模可謂實才令泮長招致面前別試以其試券捧入年過七十者依昨年例亦令監試試官別坐試取如果合作特付額外草記事分付上曰注書柳遠鳴持此傳敎及賞格馳往泮宮招諭諸生以次頒賜可也益運曰頃因整理所草記有華城府進饌時應參諸人中罷削人敍用之命矣罷削中別無應參人前參判趙鎭寬則當以外賓參班而方在奪告身不入於收敍之中故敢此仰達矣上曰蕩滌敍用可也出擧條晩秀曰應製儒生李志淳初仕調用事命下而志淳見任濟用監奉事何以爲之乎臣適帶泮任故敢此仰達矣上曰出六調用使之口傳擬入可也出擧條上曰工曹判書戶曹參判入侍賤臣承命出傳與工曹判書李家煥戶曹參判曺允亨偕入進伏上敎家煥曰華城城門今將懸額門號之可合者卿試考出鎭南門之改以新豐樓者蓋以漢家豐沛之思也城之北門則當以長安爲號其餘門號亦須依此思之後日入侍登對可也仍命先退上敎允亨曰今此修改之門卽爲慈宮園幸時輦路也將以萬八爲扁煩卿一筆耳上曰筆力須借酒力仍命宣酒饌訖賜以墨汁數升霜毫數柄使之隨意擇用允亨書進萬八門新豐樓長安門諸扁額仍命退諸臣以次退出
정조 19년
行都承旨趙尙鎭病行左承旨李晩秀監印所直行右承旨李益運坐左副承旨未差右副承旨任希存坐直同副承旨李肇源奉命出去注書鄭文始病一員未差假注書吳泰曾監印所直柳遠鳴仕直事變假注書任厚常仕
정조 19년
任希存啓曰大司憲未差執義宋煥箕掌令李城輔持平李晴在外掌李心傳呈辭持平令金熙華未肅拜監察茶時之意敢啓傳曰知道
정조 19년
李肇源啓曰臣以洪奉朝賀生辰日致祭事進去下直之意敢啓傳曰知道
정조 19년
任希存啓曰事變假注書任厚常時無職名令該曹依例付軍職冠帶常仕何如傳曰允
정조 19년
傳于任希存曰右副承旨爲吏房
정조 19년
以行判府事金憙狀啓咸興本宮春節祭設行事傳于任希存曰卿其復路事回諭
정조 19년
李益運以整理所言啓曰行首宣傳官吳毅常以內乘隨駕矣寶差備有難兼進本職改差其代令該曹口傳差出何如傳曰允
정조 19년
任希存以吏曹言啓曰因忠淸監司李亨元狀啓沔川郡守洪大應許由事此時賑邑守令不可一刻曠官待其親病少間一兩日內嚴飭下送後草記事命下矣沔川郡守洪大應處一兩日內下去之意嚴飭則以爲母病彌重萬無離捨之勢且今闔門所遭震凜罔措尤不敢晏然還任云朝家申飭之下謂有情勢不卽下去誠極未安爲先推考何如傳曰幺麽蔭官焉敢處義乎卽刻發送可也
정조 19년
李益運以整理所言啓曰再明日慈宮駕轎習儀節次磨鍊書入之意敢啓傳曰知道
정조 19년
乙卯二月二十三日辰時上御重熙堂右副承旨入侍時右副承旨任希存假注書柳遠鳴記注官曺亨壽白慶楷以次進伏訖命書公事判付敎曰沔川郡守洪大應卽日內發送過京畿界事分付畿營吏可也賤臣承命出傳還入進伏仍命退承史以次退出
정조 19년
行都承旨趙尙鎭病行左承旨李晩秀監印所直行右承旨李益運坐左副承旨未差右副承旨任希存坐直同副承旨李肇源坐直注書鄭文始病一員未差假注書吳泰曾監印所直柳遠鳴仕直事變假注書任厚常仕
정조 19년
藥房提調沈煥之副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍
정조 19년
任希存啓曰明日常參經筵取稟傳曰停
정조 19년
李肇源啓曰大司憲未差執義宋煥箕掌令李城輔持平李晴在外掌令李心傳呈辭持平金熙華未肅拜監察茶時之意敢啓傳曰知道
정조 19년
李肇源啓曰卽伏見冬至正使洪良浩副使李義弼先來狀啓則職銜下具書姓名有違格式臣之矇然捧入不勝惶恐而當該使臣不可無警竝推考何如傳曰允
정조 19년
臺諫前望單子入之大司憲李祖承大司諫李太亨落點
정조 19년
任希存以禮曹言啓曰今此乙卯式年監試覆試試官今方磨鍊而堂下無故可擬之人乏少依近例以堂上官通融備擬以入而其中時無職名人令該曹口傳付軍職何如傳曰允
정조 19년
兵曹口傳政事副司直趙鎭寬副司果鄭履綏申龜朝張錫胤以上竝單付
정조 19년
今乙卯式年監試覆試一所試官二李在學趙鎭寬參試官三丁若鏞鄭晩錫李顯道監試官金載一落點二所試官二閔鍾顯李集斗參試官三李祉永崔獻重朴吉源監試官南達孫落點
정조 19년
備邊司備邊郞二單徐有聞尹益烈
정조 19년
李肇源以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 19년
任希存以禮曹言啓曰今此式年監試覆試一所設場於本曹矣上直郞廳依例朝房直宿之意敢啓傳曰知道
정조 19년
任希存以禮曹言啓曰己酉二月因備局節目毋論大小科陳試許赴人具由草記事定式矣幼學孫楨九柳奭祚李若洙韓用謙盧士直權應鏽李宗新吳老秀曺鴻振李喆濂朴文潝李時燮李益豐朴周良金大興李鍾運李在修任申巖姜穆金仁哲李學燁李宗燁安學純鄭鏜李象賢李勉伯李馨植金漢聲趙雲路洪致聞李重源全光魯李東赫鄭文鉉尹光厚金漢杰朴濂德李鎭輔李用正金鳳集李萬默林蓍協南擎天李宗煥權宗雲李基彦趙鎭億姜錫範曺榮杰張東爀金孝生李貞煥金鍾顯李敬一李範敍金躍泓沈衡泰李命祺李永祚金錫祚李成東安景守崔義敎崔弘岱沈一之姜芋煥權必紀金養沂蔡洪圭金弼殷金載聲金仁學張宅善韓永奎趙文奎尹惠基金尙五韓用儀李基憲李在憲金養浩鄭述周梁亨晉安舜欽柳思喆柳晉五成胤烈李鍾義閔景淹李容載朴師埉金壽海崔弘海尹寅禧盧尙訥李志燮金箕德禹光謨全義協李寅逵沈洛柳東一柳耆永洪益綸睦光孝金履亨孟淑觀崔聖哲金震夏金榮奎宋德載李廷觀鄭始榮李道休權珏文履行李英發柳彝新安宗在安有恒李楀宋奎金鳴集俱以監試入格應頉陳試矣取考各人等陳試文蹟則京而漢城府文狀外而營本官粘移公文明白無疑而遭艱朞服未葬人父子俱參人竝許陳試法典所載凡係遭艱朞服父子俱參陳試人竝許赴於今乙卯式年監試覆試之意敢啓傳曰知道
정조 19년
李益運以整理所言啓曰華城府上番壯勇營鄕軍各試柳葉箭小布一巡入格人更試柳葉箭邊二中以上者別單書入之意敢啓傳曰知道一倂直赴殿試與下番鄕軍直赴殿試者皆付今番華城殿試榜尾以此意行會可也
정조 19년
李益運以整理所言啓曰卽接舟橋司都廳李鴻運牒報則舟橋造成諸般事役今日已爲畢役云矣敢啓傳曰知道
정조 19년
乙卯二月二十四日卯時上御便殿左承旨右承旨入侍時行左承旨李晩秀行右承旨李益運假注書吳泰曾記注官白慶楷金良倜以次進伏訖上曰工曹判書入侍賤臣承命出傳與工曹判書李家煥偕入進伏上曰華城城門扁額有所考出者乎家煥曰今此持來矣上曰以卿博洽今所考出者無一合用矣韻書幾何就工亦爲持來乎家煥曰入梓者先有所印出而未及持待矣命家煥先退命晩秀書傳敎曰行幸當前罷職人員曾已敍用卿宰侍從如有削職人給牒敍用又命書榻敎曰未肅拜諫長許遞與都憲未差之代前望單子入之隨駕官單子修整以入仍命退承史以次退出
정조 19년
乙卯二月二十四日卯時上御重熙堂同副承旨入侍時同副承旨李肇源假注書柳遠鳴記注官白慶楷安經心以次進伏訖上曰試官望已修整乎肇源曰禮判今始入來矣上曰日出後入來乎肇源曰然矣仍命書傳敎曰近來百隷雖怠慢科試事體何等嚴重則待漏尙矣待開門又無論今於日高三竿承宣持公事三次酬應之後始乃入來國體所在可謂勞逸例置極爲寒心禮曹判書閔鍾顯參判李集斗爲先從重推考上曰兼春秋出去謄摠管望以入可也慶楷出去持入進伏上曰注書出去促入試望可也賤臣承命出持入進伏仍命退承史以次退出
정조 19년
行都承旨趙尙鎭病行左承旨李晩秀坐行右承旨李益運監印所直左副承旨未差右副承旨任希存坐直同副承旨李肇源坐直注書鄭文始病一員未差假注書吳泰曾監印所直柳遠鳴仕直事變假注書任厚常仕
정조 19년
任希存啓曰玉堂備員間視事頉稟之意敢啓傳曰知道
정조 19년
李肇源啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 19년
李肇源啓曰大司憲李祖承持平金熙華牌招啓辭未下執義宋煥箕掌令李城輔持平李晴在外掌令李心傳呈辭監察茶時之意敢啓傳曰知道
정조 19년
李肇源啓曰禁軍別將柳孝源以禁軍戎器點考事明當慕華館出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 19년
傳于李益運曰左承旨入侍
정조 19년
李益運以壯勇營言啓曰本營鄕武士試射時各技優等人別單書入之意敢啓傳曰知道
정조 19년
乙卯二月二十五日卯時上御春塘臺駕轎習儀入侍時行左承旨李晩秀行右承旨李益運同副承旨李肇源假注書具得魯記注官金良倜記事官吳泰曾以次侍立訖上曰司僕寺提調先出整齊駕轎馬延生門外待令李時秀承命出承史權退萬八門外慈宮乘轎上具軍服步從由萬八門交泰門出延生門外慈宮駕轎進發上乘馬由明光門靑陽門丹楓亭前路至玉流泉洞口慈宮降轎上降馬陪詣籠山亭進水剌侍衛陪從竝宣饌上出御幕次上曰今日天氣晴朗風日和暢矣晩秀等曰此誠古未有之盛擧自天保之吉無不利矣上曰隨駕摠管入侍出榻敎上曰兵曹判書同爲入侍賤臣承命出傳與都摠管李敏輔兵曹判書沈煥之偕入進伏敏輔曰臣於今番園幸時侍衛服色竊有區區愚見敢此仰達矣摠府係是侍衛今於園幸大駕或御將臺則必有從上改服之節而軍服之別齎豫備有非聖上從簡省弊之本意且故重臣李文源曾以陵幸時宜着軍服事有所奏達其時上意不以爲不可而尙未有一定之制矣今此園幸時摠府陪扈堂郞一依整理堂郞例竝以軍服隨駕至於承史亦與尋常陪從有異依他侍衛例一體軍服何如上曰堂郞宜無異同卿之所奏亦甚勤據依爲之出擧條煥之曰園幸時摠府堂上請以軍服陪駕而蒙允矣本兵隨駕堂上亦依一體軍服敢此仰達矣上曰依爲之出擧條煥之曰纛祭時諸執事皆具甲冑行事而獻官則被甲戴笠上下異制揆以戎裝與衣章似無所當矣獻官亦具甲冑行祭與諸執事同其儀制恐合事宜敢此仰達矣上曰聞于大臣草記定式可也上還由太極門前路入拱辰門慈宮詣壽靜殿少頃由宜春門前路靑陽門明光門至延生門外慈宮降轎上降馬步從還內諸臣以次退出
정조 19년
行都承旨徐邁修未肅拜行左承旨李晩秀緣故出行右承旨李益運監印所直左副承旨任希存坐直右副承旨金載翼坐直同副承旨李肇源坐注書鄭文始病一員未差假注書吳泰曾監印所直柳遠鳴仕直事變假注書任厚常仕
정조 19년
承旨前望單子入之金載翼落點
정조 19년
傳于李肇源曰戶房承旨入侍
정조 19년
有政吏批判書尹蓍東進參判黃昇源進參議未差左副承旨任希存進以徐邁修爲都承旨兪岳柱爲司諫李東冕爲正言沈頤之爲知經筵曺允大爲同經筵趙宗鉉爲司饔提調閔鍾顯爲惠民提調安命遠爲濟用奉事尙衣主簿李顯祿永陵令金絅采相換學正二單鄭宗顯文鳳政學錄單柳沁煥社稷提調洪秀輔仍任事承傳
정조 19년
兵批判書沈煥之病參判柳誼病參議吳泰賢病參知丁若鏞入直進右副承旨金載翼進副護軍魚錫齡副司直徐邁修曺允大申大顯尹行元朴宗甲副司果閔師宣副司正任厚常以上竝單付
정조 19년
以社稷提調望筒傳于任希存曰前提調仍任
정조 19년
以吏曹參議望筒傳于任希存曰前望單子入之
정조 19년
吏曹參議前望單子入之韓晩裕落點
정조 19년
以惠民提調望筒傳于任希存曰校正冊子之印役難付生手與雲觀提調相換下批
정조 19년
吏批再政惠民提調閔鍾顯觀象提調鄭昌順相換
정조 19년
任希存啓曰新除授吏曹參議韓晩裕方在削去版中何以爲之乎敢稟傳曰蕩滌敍用
정조 19년
以忠淸道假都事沈公著狀啓觀察使李亨元撤巡還營廢閣公務事傳于李肇源曰朝廷自有格例則設使情地危蹙除非發啓未出場無敢以假都事替啓而錦伯之越例爲此無於例之擧有關紀綱從重推考捧納承旨推考狀啓還下送此時民事道伯之一日曠務害歸無告望哺言念及此寢食何甘情勢自情勢國事自國事豈敢以私掩公乎人言之搆虛照燭無餘而禮使之道豈不欲曲諒賑政不可付之生手待畢賑不遠卽當許遞以伸廉隅其前則以外補樣自處事係賑政一一擧行事嚴飭分付因此思之道臣事不但可悶帥臣亦然廢務出處竝與應行狀本不爲擧行者亦豈成說荒歲緝捕專在兵使尤豈可一任其曠務乎本情旣盡昭釋公議亦當妥帖特以具書之未下尙在未決之中云而朝參以後詣臺絶罕雖今日詣臺則當下具書俾開出場之路而又聞牧使事尤爲民邑之弊況賙饑方張而邑無官長民何聊活大抵本事卽微事也道伯之斷斷過矣罪名竝蕩滌使之着意職事事令該房措辭嚴飭題送書目如是下敎之後無論道帥臣守令一毫泛忽於職掌國有常憲焉敢逃罪
정조 19년
李肇源以戶曹言啓曰各道年終錢穀御覽會計每於翌年二月二十五日啓請受出修正入啓自是定式矣今年各道會案皆已來到而慶尙道則該道道臣以限內不得修上之意纔已狀聞而至於忠淸道則初無頉啓亦不修報以致莫重會計限內不得修正事體極爲未安該道道臣推考御覽會計待會案齊到修正以入之意敢啓傳曰知道
정조 19년
李肇源以賑恤廳言啓曰東部東學同契任掌金萬石今月二十五日本洞路傍得二歲遺棄男兒同里居良女尹召史欲爲收養西部西小門內契任掌朴有福今月二十五日本洞路傍得二歲遺棄男兒同里居私婢二月欲爲收養貧不自食皆願受料告于本部自各該部同日牒呈故依節目竝爲給料使之乳養之意敢啓傳曰知道
정조 19년
乙卯二月二十六日卯時上御重熙堂同副承旨入侍時同副承旨李肇源假注書柳遠鳴記注官白慶楷安經心以次進伏訖上曰李太亨之疏此等疏章何爲復入乎肇源曰臺疏體重不得出給矣上曰還給至於逆字等句語卽爲改入可也肇源曰此係討逆如此妖賊宜伸王法矣上曰此必欲矯正風俗之意也肇源曰必欲丕變之聖意臣豈不知而丕變之道不係於此大抵懲討之章至嚴臺章之出給亦非細故矣上曰何如是煩瀆也肇源曰吾君不能猶謂之賊況誣聖之妖賊不以逆之一字斷之乎上曰賊字足矣今此李龜雲縣道之疏亦爲還下送改刪上送而有墨削諸人云云遠鄕之人似未詳聞矣蓋其時墨削只鄭昌順一人改諸人之諸字事書題目還送可也仍命退承史以次退出
정조 19년
乙卯二月二十六日辰時上御重熙堂戶房承旨入侍時同副承旨李肇源假注書柳遠鳴記注官曺亨壽安經心以次進伏訖上曰承旨之父以承史軍服事有所奏矣予於軍服事別無適莫之事而或御將臺之時則宜着甲冑而甲冑則實難盡備至於軍服則諸議何如肇源曰承史皆願矣上曰何爲而然也肇源曰御將臺之時侍衛則軍服承史則戎服旣甚斑駁且別齎軍服則改着之際有非仰體省約之聖意也上曰重臣於軍服可謂苦心矣何爲如是也肇源曰亦取其輕便之勝於戎服矣上曰都承旨入來乎肇源曰入來而有實病矣上曰都承旨聞有實病許遞政官牌招開政以曾經中在京無故人差出出榻敎上曰吏判連違政牌雖犯染今則少無拘礙此後則入來開政事申飭可也上曰注書出去與右副承旨偕入可也賤臣承命出與右副承旨任希存偕入進伏仍命書榻敎曰右副承旨入侍命退承史以次退出
정조 19년
行都承旨徐邁修坐行左承旨李晩秀病行右承旨李益運監印所直左副承旨任希存坐直右副承旨金載翼坐同副承旨李肇源坐直注書鄭文始病一員未差假注書吳泰曾監印所直柳遠鳴仕直事變假注書任厚常仕
정조 19년
金載翼以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
任希存啓曰明日常參經筵取稟傳曰停近來次對之間闊非敢自逸酬應之無暇隙庶或知之矣次對則雖不得不然竝與本司坐起而未之爲然者殊非存羊之義此意令備郞傳于大臣
정조 19년
任希存啓曰來初一日輪對日次矣敢稟傳曰爲之